Eduskunnan entinen talouspäällikkö Pertti J. Rosila ei säästele sanojaan, kun hän kuvailee Alexander Stubbin edesottamuksia kotimaan kamaralla.

Alexander Stubb toimii tällä hetkellä Euroopan investointipankin varapääjohtajana. Inka Soveri / IL

Eduskunnan entinen talouspäällikkö Pertti J. Rosila omistaa keskiviikkona ilmestyvässä kirjassaan Herrahissin vauhdissa (Tammi) kokonaisen luvun kokoomuksen entiselle puheenjohtajalle Alexander Stubbille.

Vuodesta 1976 kokoomusta edustanut Rosila lyö Stubbia noin 50 sivun verran luvussa, jonka nimi kertoo hyvin, mitä mieltä Rosila on Stubbin suorituksesta ensin kokoomuksen puheenjohtajana ja pääministerinä, valtiovarainministerinä ja lopulta rivikansanedustajana.

Alex – vuosikymmenen floppi.

”Epärealistiset luulot itsestään”

Rosilan mukaan ministerinä vuodesta 2008 toimineella Stubbilla oli epärealistiset luulot itsestään, kun hänet valittiin kokoomuksen puheenjohtajaksi Lahden puoluekokouksessa kesäkuussa 2014.

– Hän kuvitteli hallitsevansa valtioneuvoston rutiinit. Vaikka Stubb oli vuodesta 2008 lähtien ollut ministerinä, hänellä ei ollut kokemusta hallituksen johtamisesta. Vanhasen ja Kiviniemen hallitusten ulkoministerin ja Kataisen hallituksen ulkomaankauppa- ja eurooppaministerin ei ollut tarvinnut sotkeutua kotimaan politiikkaan ja ratkoa hallituksen sisäisiä linja- ja ristiriitoja, Rosila kirjoittaa.

Rosilan mukaan viitteitä tulevasta saatiin heti Lahden puoluekokouksen jälkeen, kun Stubb julisti voittavansa kevään 2015 eduskuntavaalit ”isosti”. Eduskuntavaalit menivät kokoomukselta penkin alle, ja puolue hävisi seitsemän paikkaa.

– Tässä, kuten niin monessa muussakin tulevassa asiassa, Stubb omalla käytöksellään ja toiminnallaan aiheutti niin suuren uskottavuus- ja johtajuusvajeen, että sitä voi hyvin kuvata Suomen politiikan menneiden vuosikymmenten suurimmaksi flopiksi.

Alexander Stubb valittiin kokoomuksen puheenjohtajaksi kesäkuussa 2014. Jukka Ritola

Hyödytön ministeri sai lähtöpassit

Tasavallan presidentti Sauli Niinistö nimitti Stubbin hallituksen 24. kesäkuuta 2014. Ensitöikseen Stubb antoi potkut maa- ja metsätalousministeri Jari Koskiselle, ja nosti tilalle eduskuntaryhmän puheenjohtajan Petteri Orpon.

– Ministerivalinnoillaan Stubb kylvi kokoomuksen eduskuntaryhmään enemmän torajyviä kuin kasvun siemeniä. Ryhmä nieli valinnat, kun ei muutakaan voinut. Erityisesti Jari Koskisen potkut osoittivat uudelta pääministeriltä suurta harkinnan puutetta.

Rosilan mukaan Koskinen sai mennä, koska Stubb laski, ettei Koskisesta ole hänelle itselleen mitään hyötyä. Koskinen oli ilmoittanut Stubbille, ettei aio asettua ehdokkaaksi vuoden 2015 eduskuntavaaleissa. Siis vaaleissa, jotka Stubb aikoi voittaa ”isosti”.

– Jari Koskista arvostettiin yli puoluerajojen oman ministeripostinsa asioiden osaavana ja yhteistyökykyisenä hoitajana. Hänen seuraajallaan Petteri Orpolla ei ollut minkäänlaista maatalouden substanssiosaamista. Fiksuna tyyppinä Orpo tiedosti puutteensa ja tukeutui toiminnassaan niihin vähiin maatalouden asiantuntijoihin, joita kokoomuksella oli riveissään.

Jari Koskinen (kesk.) oli Jyrki Kataisen (oik.) valinta maa- ja metsätalousministeriksi. Jarno Juuti

Itseltään vapautuneeseen ulkomaankauppa- ja eurooppaministerin tehtävään Stubb valitsi Lenita Toivakan, vaikka Rosilan mukaan tehtävään olisi ollut tarjolla useita merkittävästi kokeneempia ja osaavampia kansanedustajia.

Rosilan mukaan erityisen pettynyt oli kokoomuksen pitkäaikainen kansanedustaja ja meppi Marjo Matikainen-Kallström, entinen huippuhiihtäjä, olympiavoittaja ja maailmanmestari.

– Vaikka Stubb itsekin on urheilussa yksilölajien edustaja, ei hän toista sellaista, varsinkaan häntä itseään menestyneempää, halunnut hallitukseensa.

Ympäristöministeriksi Stubb nosti entisen lehdistöavustajansa Sanni Grahn-Laasosen ja sosiaali- ja terveysministeriksi eduskunnan ulkopuolelta Helsingin apulaiskaupunginjohtajan Laura Rädyn.

Aivan pihalla kotimaan politiikasta

Heinäkuussa 2014 Rosila tapasi Pikkuparlamentin ravintolassa kokoomuksen neljännen kauden kansanedustajan Pertti Hemmilän.

– Hän oli halunnut tapaamista ja oli aika paljon myöhässä sovitusta ajasta. Mutta kun hän viimein tuli, kaimani oli hyvin hämmentyneen oloinen. Syykin selvisi. Hemmilällä oli ollut Valtioneuvoston linnassa kehityskeskustelu pääministeri Stubbin kanssa, Rosila kirjoittaa.

Rosilan mukaan puheliaalla Hemmilällä oli vaikeuksia jäsentää ja aloittaa kertomustaan tuoreesta tapaamisestaan pääministerin kanssa.

– Viimein hän sai sanottua, että nyt meillä on aivan uskomaton mies pääministerinä. Hänen osaamisensa taso on epätodellisen surkea: ei minkäänlaista käsitystä tai tietoa valtakunnan todellisesta tilanteesta eikä liioin hallituksen tehtävistä.

Pertti Hemmilän mukaan Alexander Stubb oli aivan pihalla kotimaan politiikasta. INKA SOVERI

Rosilan mukaan Stubbin itsevarmuutta ei ollut mitenkään horjuttanut se, ettei hän ollut moneen Hemmilän esittämään asiaan pystynyt vastaamaan tai ottamaan edes kantaa niihin.

– Eräänä yksityiskohtana Hemmilä kertoi, miten huonosti Stubb tunsi kotimaan politiikkaa: hänellä ei ollut minkäänlaista käsitystä, mistä vaalipiiristä turkulainen Ilkka Kanerva on valittu. Eduskunnan pitkäaikaisin kansanedustaja ja juuri se mies, jonka tilalle ulkoministeriksi Stubb itse oli tullut kuusi vuotta aiemmin vuonna 2008.

– Yritin rauhoitella Hemmilää toteamalla, että kyllä älykäs mies kasvaa tehtäviensä mukana. Ei pidä tehdä liian äkkinäisiä johtopäätöksiä. Sen verran hämmentynyt Hemmilä oli vielä lounaamme jälkeenkin, ettei muistanut kertoa, että oli menossa kihloihin parin päivän päästä.

Presidentti piikitteli pukeutumisesta

Heinäkuussa 2014 malesialainen matkustajakone ammuttiin alas Ukrainassa ja kansainvälinen kriisi oli valmis. Rosilan mukaan Stubb hoiti kriisiä lomailun lomassa Mallorcalla.

– Sieltä kotiin saavuttuaan pääministerin oli pakko pitää tiedotustilaisuus medialle. Se pidettiin Stubbin kodin lähettyvillä olevassa Mellstenin uimarannan kahvilassa. Pääministeri polki paikalle omien sanojensa mukaan lycrat päällä Jopollaan, Rosila kirjoittaa.

– Hän oli sortseihin ja varvastossuihin sonnustautuneena kuin kuka tahansa kesää viettävä suomalainen hellepäivän kioskillakävijä. Nyt oli kuitenkin kyseessä pääministerin virallinen lehdistötilaisuus vakavasta asiasta keskellä kansainvälistä kriisiä. Ei mikään ihme, että varsinaista tiedotustilaisuuden asiaa enemmän julkisuutta sai pääministerin epäsovinnainen asu ja tyyli hoitaa virkaansa.

Alexander Stubb pukeutui pääministerinä huomattavan rennosti, mikä ei kaikkia miellyttänyt. Kalle Lydman

Sama tyyli jatkui Rosilan mukaan Jyväskylässä, missä Stubb vieraili pääministerinä asuntomessuilla ja piti tiedotustilaisuuden yhdessä kokoomuksen kansanedustajan Sinuhe Wallinheimon kanssa.

– Wallinheimo oli Stubbin neuvojen mukaan sonnustautunut myös sortseihin ja niiden tyyliin sopiviin kesäjalkineisiin, minkä joku paikalla ollut toimittaja oli huomannut. Siitäkin pääministerivierailusta tiedotusvälineiden otsikoihin pääsivät vain kutsuvieraiden kesäasut.

Vähän asuntomessujen jälkeen Rosila tapasi presidentti Niinistön Uudessakaupungissa ”täysin epävirallisessa yksityistilaisuudessa”.

– Kun Niinistö astui virka-autostaan ulos, hän katsahti minuun hymyillen ja kysyi, olinko saanut Stubbilta pukeutumisohjeita. Olin nimittäin sonnustautunut helteen takia sortseihin ja purjehduskenkiin.

– Presidentillä itsellään oli pitkälahkeiset kesähousut ja lyhythihainen kesäpaita ilman kravattia ja kunniamerkkejä. Hänellä ei tyylitaju pettänyt, vaikka oli vain yksityiskäynnillä Uudessakaupungissa.

Herkkähipiäinen puheenjohtaja

Stubbin vuoden 2014 ministerivalintoihin liittyi Rosilan mukaan somekirjoitus, jossa tuolloin vielä politiikan ykkösketjun ulkopuolella ollut kokoomusedustaja käsitteli yleisellä tasolla merkittäviin yhteiskunnallisiin tehtäviin valittavien kelpoisuutta. Stubb suuttui kirjoituksesta.

– Hyvin pian kirjoittaja sai suureksi yllätyksekseen soiton Stubbilta, jolla ei ollut koskaan aikaisemmin ollut hänelle mitään sanottavaa, vaikka kirjoittaja oli ollut eduskunnassa vuodesta 2009 lähtien. Nyt hän sai pääministeriltä ja puolueen puheenjohtajalta moitteet siitä, että tämä katsoi arvostelun kohdistuneen häneen. Ei ehkä ihan väärässä ollut, vaikka somejutussa ei mitään nimiä mainittukaan, Rosila kirjoittaa.

Alexander Stubb ei Rosilan mukaan kestä itseensä kohdistuvaa kritiikkiä. Inka Soveri / IL

Rosilan mukaan edellä mainittu kirjoittaja lukeutui siihen monilukuiseen kokoomusedustajien joukkoon, jota Stubb käsitteli ryhmäkokouksissa kuin ilmaa – yleensä ei edes tervehtinyt heitä.

– Hän otti kontaktia ja oli hyvin tuttavallinen, jos katsoi siitä olevan itselleen hyötyä. Hän otti myös itselleen hyödyttömiinkin edustajiin kontaktia, kun katsoi, että hänen varpailleen oli astuttu.

Näin Stubb teki Rosilan mukaan keväällä 2015 soittamalla jopa juuri vaaleissa pudonneelle entiselle edustajalle.

– Syynä soittoon oli moittiminen siitä, että tämä oli arvostellut Stubbia eräässä Kansaneläkelaitoksen suljetussa tilaisuudessa.

Stubbin pimeämmän puolen sai kokea myös kokoomuksen kansanedustaja Elina Lepomäki, joka haastoi Stubbin Lappeenrannan puoluekokouksessa kesäkuussa 2016.

Haastamisestaan loukkaantunut Stubb antoi Lepomäelle ”isällisen neuvon”, jonka mukaan tällä ei ole enää tulevaisuutta puolueessa. Lepomäki sai tämän kevään eduskuntavaaleissa 19 273 ääntä.

Ei kuunnellut muiden neuvoja

Marraskuussa 2014 Stubb nimitti kokoomuksen kansanedustajan ja kokeneen yritysjohtajan Eero Lehden yrittäjäpoliittiseksi neuvonantajakseen. Rosilan mukaan nimityksellä oli tarkoitus vahvistaa Stubbin ja koko hallituksen heikkoa uskottavuutta erityisesti pk-yrittäjiin päin.

– Lehden ottaminen neuvonantajaksi oli Stubbilta hyvä taktinen veto, jolla hän luuli saavansa hallituksen kriitikoista hallituksen tukijoita. Lehti muodosti kajaanilaisen yrittäjäedustaja Eero Suutarin kanssa työparin. Suutari oli syksyllä 2014 valittu kokoomuksen yrittäjäpoliittisen toimikunnan puheenjohtajaksi, Rosila kirjoittaa.

– Eero Lehti kertoi minulle, että hän otti tehtävän vastaan myönteisenä haasteena ja oli innostunut auttamaan pääministeriä. Neuvonantajan tehtävä oli luonteeltaan epävirallinen ja palkaton.

Eero Lehti yritti auttaa Alexander Stubbia yrittäjyyteen liittyvissä asioissa. Inka Soveri

Rosilan mukaan vielä vuoden 2015 alussa Lehti oli motivoitunut neuvonantajan tehtäväänsä ja puolusti Stubbia Aamulehden haastattelussa.

– Hän näki Stubbin joutuneen yllättäen keskeneräiseen pöytään Kataisen paettua komissaariksi Brysseliin. Stubbin hallituksen saamattomuus kylvettiin jo Kataisen pääministerikaudella. Eero Lehden mukaan Kataisen aika meni täysin epäonnistuneen kuuden puolueen hallituksen koossa pitämiseen sen sijaan, että taloudessa olisi saatu aikaan muutoksia.

Kolmisen viikkoa Aamulehden haastattelun jälkeen tammikuussa 2015 Rosila oli vaimonsa kanssa samoissa häissä Eero ja Ulpu Lehden kanssa.

– Istuimme nokitusten samassa pöydässä ja puhuimme hiukan politiikkaakin. Illan kuluessa ilmeni, että Eeron innostus toimimiseen pääministerin neuvonantajana oli hiipumassa. Kun ei neuvoja pyydetty ja kun annettuja neuvoja ei kuunneltu, niin eipä siinä Eeron mukaan paljon voi vaikuttaa.

Suurlähettilään pesti ei kelvannut

Hävittyään puheenjohtajavaalin Orpolle kesäkuussa 2016, Stubb ei halunnut jatkaa hallituksessa, vaikka Orpo tarjosi hänelle ulkomaankauppa- ja eurooppaministerin salkkua. Rosilan mukaan Stubb kieltäytyi myös Orpon tarjoamista näkyvistä eduskuntatehtävistä.

– Aina alttiuttaan isänmaan palvelemiseen korostanut Stubb lähti perheensä kanssa kesälomalle Kanadaan. Syksyllä eduskunnan kokoontuessa hän ilmoitti halustaan päästä eduskunnan ulkoasiainvaliokuntaan. Paikkansa hänelle luovutti Ben Zyskowicz, kun muut kokoomuslaiset eivät halunneet paikoistaan luopua, Rosila kirjoittaa.

Rosilan mukaan Stubbilla ei ollut minkäänlaista motivaatiota tulla eduskuntaan kansanedustajana.

– Hän oli tottunut asioimaan Arkadianmäellä ministerinä. Kun hän ministerinä astui taloon, se huomattiin. Entisenä puoluejohtajana hän hakeutui Pikkuparlamentin ravintolan syrjäisimpiin pöytiin seuranaan vain avustajansa.

Rosilan mukaan Stubbin ”masennus ja turhautuminen” havaittiin Suomen valtiojohdossa, ja häntä haluttiin auttaa. Stubbille tarjottiin Suomen suurlähettilään paikkaa Tukholmassa, mutta paikka ei kiinnostanut Stubbia.

– Tukholma oli Stubbille liian läheinen ja ilmeisen haasteeton.

Syksyn aikana Stubbia ei juuri eduskunnassa näkynyt tai kuulunut.

– Hän oli löytänyt itselleen eduskuntaa paremmat esiintymisfoorumit Speakersforum Oy:n kautta, joka välittää puhujia tilaisuuksiin, joissa ei tarvitse esiintyä ilmaiseksi.

Tällä hetkellä Stubb toimii Euroopan investointipankin varapääjohtajana eli pestissä, joka vapautui Jan Vapaavuorelta tämän siirryttyä Helsingin pormestariksi . Stubbin pesti päättyy nyt elokuussa.